Course: Unitat Didàctica sobre l'Edat Mitjana: "Orientacions pels Mestres"

EL COMTE GUIFRÉ EL PELÓS

Pensant en la manera de presentar el tema de l’Edat Mitjana a l’alumnat de sisè, sorgeix la idea d’introduir-lo a través de la figura del Comte Guifré el Pelós que es converteix en l’element motivador i vertebrador de tot el projecte.

Amb l’objectiu de donar tota la rellevància que es mereix el nostre personatge històric es realitza una teatralització amb un actor que interpreta el paper del Comte. Es desperta del seu somni etern al gimnàs de l’escola i demana als nens i nenes de sisè que signin un pacte de vassallatge amb ell, mitjançant el qual els proposa que facin recerca sobre què passa a Catalunya després de la seva mort i, a canvi, els promet protecció i el seu guiatge en aquesta empresa.

Gràcies a les activitats que els proposa un Guifré virtual a través de les notícies i el s missatges els alumnes aprenen com era la vida a l’Edat Mitjana, investiguen quina ha estat la nissaga dels comtes i comtes - reis catalans del Casal de Barcelona entre els segles IX i XV, descobreixen les diferents classes socials de l’època, els oficis que hi havia, com s’alimentava la població, com eren els castells medievals i quina era la seva funció, com era la medicina, quines malalties hi havia , com era la música, l’arquitectura i l’art.

La Comunicació amb el Comte Guifré

És important destacar que les activitats dels diferents temes no són accessibles als alumnes en la seva totalitat. En iniciar el treball només està disponible el curs “Històries i Llegendes” i les activitats dels diferents apartats s’obren a mesura que el treball, orientat per les notícies que en Guifré envia als alumnes, avança. D’un dia per l’altre, de vegades en qüestió d’hores i en ocasions entre sessió i sessió, s’actualitza l’entorn i es fan visibles tant les notícies com els continguts a treballar. Aquest descobriment entusiasma els/les alumnes que en entrar en l’entorn busquen en la pàgina d’inici les novetats existents.